﻿







de

RUDOLF STEINER

CONŢINUT




  Din partea traducătorului

  Notă introductivă

  SARCINA ŞTIINŢEI SPIRITUALE

  CERINŢE GENERALE

  PENTRU ZILELE SĂPTĂMÎNII

  EXERCIŢIUL PRINCIPAL

  LĂMURIRE LA EXERCIŢIUL PRINCIPAL
DIN PARTEA TRADUCĂTORULUI



Aici   se   conţin   extrase  din   cartea  publicată   în germană sub titlul Anweisungen für eine esoterische Schulung (vol. 42/245 în catalogul bibliografic, 1961). Ca bază pentru traducerea de faţă a servit varianta engleză ieşită sub titlul Guidance in esoteric training.

Este important ca simpleţea aparentă a exersării pro-puse să nu-1 facă pe aspirant să se ocupe de ea cu 'mîinile lăsate'. Cea mai frumoasă şi în multe cazuri neaşteptată roadă va fi culeasă de cei care vor lua în serios aceste îndrumări şi le vor urma cu tenacitate.

Valoarea acestor îndrumări constă în primul rînd în aceea  că  ele  descoperă  cum-ul  atingerii  treptelor superioare ale dezvoltării umane.

Este necesar de asemenea de subliniat ca aspiranţii să-şi urmeze inima, să fie ei înşişi, să nu-şi întoarcă urechea de la glasul inimii, ba din contra să fie cît de lucizi, deschişi şi atenţi posibil în faţa noilor experien-ţe şi a ecoului acestora în propriul suflet.

Cu toate că între timp au mai fost făcute publice şi alte traduceri – în română şi rusă – referitoare la aceste extrase, am ţinut totuşi să prezint şi această versiune,
dat fiind că, în opinia mea, noile traduceri au mici dar principiale erori în special în locurile ce se referă la meditaţie şi concentrare.

I-am atribuit acestei culegeri titlul de Mic Ghid, dat fiind că aceste extrase nu pot fi socotite ca fiind un ghid comprehensiv în instruirea esoterică. Cu toate acestea, acest Mic Ghid este un adevărat mărgăritar pe moşia înnobilării umane.

Andrei Onea August 1999
NOTĂ INTRODUCTIVĂ



Conţinutul  acestei  cărţi  este  extras  din  materialele Şcolii ezoterice steineriene. Şcoala a existat timp de zece  ani  din  1904  pînă-n  1914,  cînd  dezlănţuirea primului război mondial i-a stăvilit continuarea. Pe parcursul acelei perioade Rudolf Steiner era încă în cadrul Societăţii Teosofîce, astfel că folosea cuvintele 'teosofie' şi "teosofic', deşi (după cum ne relatează în Autobiografia sa) întotdeauna în sensul în care de la bun  început  era  îndreptată  a  sa  ştiinţă  spirituală antroposofică.  După  trecerea  altor  zece  ani,  cînd  a fondat Societatea Antroposofică Generală şi devenise Preşedintele acesteia, ghidarea ezoterică din partea lui Rudolf  Steiner  a  acelor  membri  care-o  căutau  a continuat într-un fel ceva diferit, într-o asociere mai strînsă cu organizarea şi orientarea Societăţii.

Curînd după instituirea Şcolii ezoterice în 1904 apăru publicarea  descrierilor  căii  ce-ar  trebui  urmată  de discipoli:  în  cartea  Teosofia,  într-o  serie  de  eseuri Cum se dobîndeşte cunoaşterea lumilor superioare? (în formă de carte apărută în 1909) şi de asemenea în Ştiinţa  ocultă:  o  prezentare  generală,  apărută  la începutul anului 1910.

Din acestea este evident cît de necesară este exersarea
inteligenţei de zi cu zi, dezvoltată în lumea această fizică,   precum   şi   asimilarea   anumitor   adevăruri esenţiale	despre	lumea	spirituală	cu	ajutorul inteligenţei sale - înainte ca omul să insiste asupra intrării în lumea spirituală.

În 1947, treizeci şi trei de ani după ce primul război mondial a întrerupt Şcoala ezoterică şi doi ani după sfîrşitul celui de-al doilea război, Mărie Steiner, ca răspuns la rugăminţile din partea membrilor Societăţii Antroposofice, a lansat publicarea celor mai importan-te  materiale ale Şcolii esoterice.  Îşi  făceau  apariţia numeroase   lucrări   asupra   metodelor   orientale   de instruire (yoga etc), astfel că obiectivul dumneaei era să contrapună acestora ceva din disciplina europeană a lui  Rudolf  Steiner.  "Prin  prestarea",  scria  ea  într-o scrisoare, "a exemplelor din sfaturile prudente, oferite personal de Rudolf Steiner, am dorit să asigur apariţia unor  lucruri  din  curentul  rozicrucian  care  este  mai conform  epocii  prezente  decît  metodele  indiene  şi tibetane."

Owen Barfield 1972
SARCINA ŞTIINŢEI SPIRITUALE (Note de la o lecţie dată la Berlin în 1903 ori 1904)



Există un frumos cuvînt al  lui  Hegel:  "Cel  mai profund  gînd  este  legat de	Figura	istorică, externă a lui Christos. Şi măreţia  religiei  creştine este că ea se potriveşte fiecărei etape de dezvol-tare. Ea poate fi înţeleasă de cea mai naivă conşti-inţă şi în acelaşi timp ea este  o  chemare  pentru
cea mai adîncă înţelepciune".

Faptul  că  religia  creştină  este  inteligibilă  pentru fiecare  treaptă  de  conştientă  este  arătat  de  însăşi istoria   dezvoltării   sale.   Înţeleasă   corect,   sarcina teosofiei, ori a ştiinţe spirituale în general, este de a arăta că religia creştină cheamă la pătrunderea în cele mai adînci învăţături de înţelepciune. Teosofia nu este o religie, ci un instrument pentru înţelegerea religiilor. Raportul ei faţă de documentele religioase este mai degrabă precum raportul matematicii faţă de scrierile prin care aceasta a fost original predată. Omul poate
înţelege matematica prin propriile-i facultăţi spirituale şi să înţeleagă legile spaţiului fără a se referi la vreun astfel  de  text  timpuriu.  Dar  dacă  el  cu  adevărat  a asimilat adevărurile geometriei, atunci va preţui şi mai mult textele originale prin care legile acesteia au fost prezentate la început. La fel e cu teosofia. Izvoarele sale nu sînt în documente antice, ele nu-şi au sediul nici în tradiţie; ele originează din lumile spirituale. Acolo  trebuie  ele  găsite  şi  cuprinse  (înţelese)  de dezvoltarea puterilor spirituale proprii ale omului, la fel precum el înţelege matematica prin eforturile de dezvoltare  a  facultăţilor  intelectului  său.  Intelectul nostru,  prin  mijloacele  căruia  sîntem  în  stare  să înţelegem legile lumii senzoriale, este sprijinit de un organ - creierul. In mod similar, în vederea cuprinderii legilor  lumilor  spirituale,  avem  nevoie  de  organe corespunzătoare.

Cum s-au dezvoltat organele noastre fizice? Fiindcă asupra lor au lucrat forţe din exterior: forţele Soarelui, forţele sunetului. Astfel au apărut ochii şi urechile -din  organe  neutre,  insensibile  în  care,  la  început, lumea  senzorială  nu  putea  pătrunde,  şi  care  s-au deschis  pas  cu  pas.  Dacă  asupra  organelor  noastre spirituale   lucrează   forţe   corespunzătoare,   ele   de asemenea se vor deschide.

Care deci sînt forţele care dau năvală asupra organelor noastre spirituale încă inerte? In cursul zilei, corpul
astral al omului modern este asaltat de forţe care-i stăvilesc dezvoltarea, ba chiar distrug astfel de organe pe care le poseda înaintea apariţiei conştiinţei clare de zi. În vremurile timpurii, omul primea impresii astrale directe. Lumea din jur îi vorbea prin imagini, prin forma în care se exprimă lumea astrală. Imagini şi culori vii, lăuntric organice pluteau liber în spaţiul din jur ca expresii ale plăcerii şi neplăcerii, simpatiei şi antipatiei. Mai tîrziu aceste culori se aşezaseră parcă pe   suprafaţa   lucrurilor,   obiectele   căpătînd   astfel contururi  definite.  Aceasta  se  petrecea  cînd  corpul fizic al omului se solidifica tot mai mult şi devenea organizat mai înalt (mai complex). Cînd ochii lui s-au deschis pe deplin către lumina fizică, cînd vălul Mayei s-a aşternut peste lumea spirituală, corpul său astral primi impresiile lumii înconjurătoare prin intermediul corpurilor  fizic  şi  eteric.  Corpul  astral  la  rîndu-i transmitea aceste impresii către 'Eu' şi din 'Eu' acestea se  revărsau  în  conştiinţa  sa.  Astfel  el  era  personal implicat  şi  necontenit  activ.  Dar  forţele  ce  lucrau asupra-i  nu  mai  erau  plastice,  formatoare  aflate-n strînsă relaţie cu propria sa fiinţă; acestea erau forţe care-1   istoveau,   îl   distrugeau,   pentru   a-i   trezi conştiinţa  eului.  Doar  noaptea,  cînd  se  cufunda  în lumea ritmic-spirituală omogenă cu el, omul dobîndea noi puteri şi devenea capabil iarăşi de a transmite forţe corpurilor  sale  fizic  şi  eteric.  Din  acest  conflict  al impresiilor,   din   anihilarea   organelor   astrale   care înainte lucrau inconştient în om îşi făcu apariţia viaţa
eului individual, conştiinţa de eu. Din viaţă - moarte; din moarte - viaţă. Cercul şarpelui era închis. Şi acum din  această  trezită  conştientă  de  eu  trebuiau  să  se reverse forţe care iarăşi ar aprinde viaţa în vestigiile defuncte ale fostelor organe astrale, dîndu-le formă şi modelîndu-le.

Omenirea   se   mişcă   spre   acest   ţel,   ghidată   de Învăţătorii şi Călăuzitorii săi, marii Iniţiaţi, care-şi au drept simbol de asemenea şi semnul şarpelui. Este o educaţie spre libertate, de aceea de durată şi dificilă. Marii iniţiaţi ar fi putut să-şi uşureze sarcina, pentru ei şi pentru ceilalţi omeni, dacă ar prelucra corpul astral al oamenilor în decursul nopţii, cînd acesta este liber, în  aşa  fel  încît  din  exterior  să-i  imprime  organele astrale. Dar aceasta ar fi o acţiune în conştiinţa de vis a omului, o intervenţie în sfera libertăţii lui. Principiul cel mai înalt al omului, voinţa, nu s-ar fi dezvoltat niciodată.  Omul  este  condus  înainte  treaptă  după treaptă. Existară o iniţiere în înţelepciune, o iniţiere în sentiment, o iniţiere în voinţă. Adevăratul creştinism este   înmănuncherea   tuturor   treptelor   de   iniţiere. Iniţierea	antichităţii	era	prevestirea	profetică, pregătirea. Încet şi treptat omul vremii de mai apoi s-a emancipat de iniţiatorul său, de guru. Înainte iniţierea se petrecea în adîncă conştientă de transă, dar echipată pentru a imprima în corpul fizic o amintire despre ceea ce se petrecuse în afara corpului fizic. De aici necesitatea  desprinderii  corpului  eteric,  purtătorul
memoriei, precum şi a corpului astral. Corpul astral şi cel	eteric	se	cufundau	împreună	în	Oceanul înţelepciunii,  în  Mahadeva,  în  Lumina  lui  Osiris. Această iniţiere avea loc în cea mai adîncă taină, în absolută recluziune. Nici vreunei adieri a lumii din afară nu-i era îngăduit să pătrundă aici. Omul era ca mort pentru viaţa exterioară; delicaţii germeni erau cultivaţi la adăpost de orbitoarea lumină a zilei.

Apoi   iniţierea   ieşi   din   întunericul   ce   învăluia Misteriile  la  lumina  cea  mai  clară  a  zilei.  Într-o măreaţă şi puternică personalitate, purtătoarea celui mai înalt Principiu unificator, a Cuvîntului – a Celui Care este expresia şi manifestarea Tatălui nevăzut, şi Care luînd forma umană deveni Fiul Omului şi astfel reprezentantul întregii omeniri, legătura unificatoare a tuturor eurilor – în Christos, Spiritul-Vieţii, Eternul Unificator, a fost împlinită iniţierea omenirii ca întreg, petrecîndu-se  ca  fapt  istoric  şi  în  acelaşi  timp  ca simbol, pe planul fizic. Atît de potent a fost acest Eveniment  încît  în  fiecare  individ  care  îşi  modela viţa-şi conform acestuia continua să lucreze puterea Sa – pînă-n fizic, exprimîndu-se chiar în apariţia de stigmate şi în cele mai acute dureri. Simţurile erau zguduite  pînă-n  cele  mai  lăuntrice  străfunduri.  În valuri puternice îşi făcu apariţia o intensitate a trăirii emotive,  asemenea  căreia  nici  pînă  la  aceasta  nici după nu străbătuse niciodată lumea. În Iniţierea de pe Cruce a Iubirii Divine avusese loc sacrificiul 'Eu'-lui
pentru toţi. Sîngele - expresia fizică a 'Eu'-lui - cursese din dragoste faţă de omenire, avînd aşa un efect încît mii  s-au  avîntat  spre  această  Iniţiere,  spre  această Moarte,  lăsîndu-şi  sîngele  să  curgă  din  dragoste  şi devoţiune pentru omenire. Niciodată n-a fost suficient subliniat cît sînge a curs astfel; gîndul acesta nu mai pătrunde   în   conştiinţa   oamenilor,   nici   chiar   în cercurile teosofice. Totuşi, valurile de ardoare care în acest sînge dăruit au coborît, iar apoi s-au înălţat, şi-au îndeplinit   menirea.   Ele   au   devenit   izvoare   de puternice  impulsuri.  Ele  au  copt  omenirea  pentru iniţierea voinţei.

Şi aceasta este moştenirea lui Christos.
CERINŢE GENERALE PE CARE TERBUIE SĂ Şl LE PUNĂ FIECARE ASPIRANT LA DEZVOLTARE OCULTĂ (Exerciţii subsidiare)



În cele ce urmează, sînt expuse condiţiile care trebuie să alcătuiască baza oricărei dezvoltări oculte. Nimeni să  nu-şi  imagineze  că  poate  progresa  prin  oricare măsuri aplicate vieţii externe sau lăuntrice pînă nu va fi   îndeplinit   aceste   condiţii.   Toate   exersările   în meditaţie, concentrare, sau exerciţii de alte feluri, sînt fără	valoare,	de	fapt	într-o	anumită	privinţă dăunătoare chiar, dacă viaţa nu este reglată în acord cu  aceste  condiţii. Nici un  fel de  forţe nu-i  pot  fi împărtăşite de fapt unei fiinţe umane; totul ce se poate face este să se dezvolte forţele deja aflate în ea. Ele nu se dezvoltă de la sine, căci sînt obstructizate de piedici externe  şi  interne.  Piedicile  exterioare  scad  prin mijloacele   regulilor   de   viaţă   descrise   mai   jos; obstacolele   lăuntrice   –   prin   instrucţiuni   speciale referitoare la meditaţie, concentrare ş.a.m.d.

<I> Prima  condiţie  este  cultivarea  unei  gîndiri absolut  lucide.  În  acest  scop  omul  trebuie  să  se elibereze  de  forfota  gîndurilor,  măcar  pentru  un interval foarte scurt de timp pe parcursul zilei – circa cinci minute (cu cît mai mult, cu atît mai bine). El
trebuie să devină stăpîn pe lumea gîndirii sale. El nu este un astfel de stăpîn dacă circumstanţe externe – profesia, unele sau altele tradiţii, raporturile sociale, ba chiar apartenenţa la o anumită naţiune, vîltoarea zilnică a vieţii, anumite activităţi ş.a.m.d. – îi impun ce şi cum să gîndească. De aceea în decursul acestui scurt  interval  de  timp,  acţionînd  în  întregime  din libera-i voinţă, el trebuie sa-şi golească sufletul de cursul ordinar, cotidian al gîndurilor şi din propria-i iniţiativă  să-şi  plaseze  un  singur  gînd  în  centrul sufletului. Nu este nevoie ca acest gînd să fie unul deosebit sau interesant. Într-adevăr, va fi chiar mai bine  pentru  ceea  ce  trebuie  obţinut  într-o  privinţă ocultă dacă este ales un gînd complet neinteresant şi nesemnificativ.   Gîndirea   este   atunci   impusă   să acţioneze din plin din propria sa energie, pe cînd un gînd interesant ar trage după sine gîndirea. Este mai bine dacă această exersare a controlului gîndirii este efectuată ocupîndu-se  de o  gămălie  de ac  decît  de Napoleon. Discipolul îşi spune: "Acum pornesc de la acest gînd şi prin propria mea iniţiativă lăuntrică eu voi asocia acestuia orice este obiectiv legat de el". La sfîrşitul intervalului gîndul ar trebui să fie la fel de colorat şi viu precum a fost la început. Exerciţiul este repetat zi de zi în decurs de cel puţin o lună; gîndul poate fi schimbat în fiecare zi, ori poate fi păstrat pentru mai multe zile. La încheierea exerciţiului este întreprinsă încercarea de a deveni pe deplin conştient de sentimentul lăuntric de fermitate şi siguranţă care
în  curînd  va  fi  observat  acordînd  o  atenţie  subtilă asupra propriului suflet; exerciţiul este apoi încheiat prin  focalizarea  gîndirii  asupra  capului  şi  mijlocul spatelui (creierul şi coloana vertebrală), de parcă în această  parte  a  corpului  se  toarnă  sentimentul  de siguranţă.

<II> Cînd acest exerciţiu a fost practicat timp de aproximativ o lună, ar trebui să se treacă la a doua cerinţă. Încercăm să ne gîndim la vreo acţiune care în cursul  ordinar  al  vieţii  nu  o  practicăm.  Apoi  ne îndatorăm să îndeplinim această acţiune în fiecare zi. De aceea va fi bine să alegem o acţiune care poate fi îndeplinită în fiecare zi şi va ocupa o perioadă de timp cît  mai  lungă  posibilă.  Iarăşi,  este  mai  bine  să  se înceapă cu o acţiune nesemnificativă la care trebuie să ne impunem; de exemplu, să udăm la un anumit timp din  fiecare  zi  o  floare  ce-am  procurat-o.  După  un anumit  timp  o  a  două  acţiune  similară  ar  trebui alăturată primei; apoi, o a treia, ş.a.m.d. ... atîtea cîte sînt  compatibile  cu  îndeplinirea  celorlalte  îndatorii. Acest exerciţiu, de asemenea, ar trebui să dureze o lună. Dar, pe cît e posibil, pe parcursul acestei a doua luni,  primul  exerciţiu  de  asemenea  ar  trebui  să continue, deşi el îşi pierde exclusivitatea din prima lună.  Cu  toate  acestea,  el  nu  trebuie  neglijat,  căci altfel curînd se va observa că roadele primei luni sînt pierdute şi neglijenţa gîndirii necontrolate revine din
nou.  Trebuie  de  avut  grijă  ca  aceste  fructe  odată cîştigate nicicînd să nu se mai piardă iarăşi. Dacă, prin exerciţiul al doilea, această iniţiativă de acţiune a fost atinsă,  atunci,  cu  ajutorul  atenţiei  subtile,  devenim conştienţi în suflet de sentimentul imboldului lăuntric spre   activitate;   vărsăm   acest   sentiment   în   corp, lăsîndu-1 să curgă în jos de la cap spre un punct aflat chiar de asupra inimii.

<III> În luna a treia, viaţa ar trebui centrată pe un nou exerciţiu – dezvoltarea unei anumitei cumpătări faţă de fluctuaţiile de bucurie şi tristeţe,  plăcere şi durere; 'exaltările jubilaţiei' şi 'adîncurile disperării' ar trebui conştient înlocuite cu o dispoziţie echilibrată. Se are grijă ca nici o plăcere să nu ne lase furaţi, nici o tristeţe să nu ne tîrască în adîncuri, nici o trăire să nu ne ducă spre o necontrolată mînie ori necaz, nici o aşteptare să nu ne umple de nelinişte sau teamă, nici o situaţie să nu ne zăpăcească, ş.a.m.d. Să nu ne fie teamă că un astfel de exerciţiu ne-ar face viaţa aridă şi săracă; mai degrabă, se va remarca curînd că trăirile la care  este  aplicat  acest  exerciţiu  sînt  înlocuite  de calităţi limpezite ale sufletului. Pe lîngă aceasta, dacă se menţine o atenţie subtilă, într-o bună zi se va face remarcată o linişte lăuntrică în corp; ca şi în cele două cazuri  anterioare,  turnăm  în  corp  acest  sentiment, lăsîndu-1  să  se  reverse  de  la  inimă:  spre  mîini, picioare  şi,  în  final,  spre  cap.  Aceasta,  fireşte,  nu
poate fi efectuat după fiecare exerciţiu, căci avem de-a face  nu  cu  un  exerciţiu  izolat  ci  cu  o  necontenită atenţie asupra  vieţii lăuntrice a sufletului. Măcar o dată pe zi această linişte lăuntrică trebuie chemată la viaţă în suflet şi apoi trebuie să urmeze exerciţiul de revărsare a acesteia din inimă. Se menţine legătura cu exerciţiile din prima şi a doua lună, după cum în luna a doua s-a procedat eu exerciţiul primei luni.

<IV>În luna a patra, ca un nou exerciţiu, ar trebui cultivat ceea ce uneori e numită 'atitudine pozitivă' faţă de viaţă. Ea constă în a căuta întotdeauna partea bună,  demnă  de  laudă,  frumoasă  ş.a.m.d.  în  toate fiinţele,  în  toate  experienţele  şi-n  toate  lucrurile. Această   calitate   a   sufletului   este   cel   mai   bine caracterizată  de  o  legendă  persană  despre  Christos Iisus. Într-o zi, pe cînd El mergea cu discipolii Săi, ei văzură lîngă drum un cîine mort, intrat deja într-o stare  de  descompunere  avansată.  Toţi  ucenicii  se întoarseră   de   la   priveliştea   dezgustătoare;   numai Christos Iisus nu sa mişcat ci a privit gînditor la trup şi spuse: "Ce minunaţi dinţi are animalul!" Unde alţii vedeau  doar  ceva  respingător,  neplăcut,  El  căuta frumosul. Aşa trebuie şi discipolul ezoteric să tindă să caute pozitivul în orice fenomen şi-n orice fiinţă. El va remarca curînd că sub un înveliş respingător există o  frumuseţe  ascunsă,  că  chiar  sub  înfăţişarea  unui criminal  există  un  bun  ascuns,  că  sub  masca  unui
nebun este ascuns într-un fel sufletul divin.

Într-o  anumită  măsură  acest  exerciţiu  este  legat  de ceea  ce  se  numeşte  'reţinerea  de  la  criticism'.  Nu trebuie  înţeles  aceasta  în  sensul  că  negrul  să  se numească  alb  iar  albul  negru.  Există,  oricum,  o diferenţă dintre o judecată care, pornind doar de la propria persoană, este colorată de elementul simpatiei şi  antipatiei  personale,  şi  o  atitudine  care  intră afectuos  în  fenomenul  sau  fiinţa  străină,  întrebînd întotdeauna: "Cum a ajuns acesta să fie aşa sau să acţioneze  astfel?"  Atitudine  ca  aceasta  va  fi  mai degrabă din propria-i natură pornită să acorde ajutor cînd  dă  de  ceva  imperfect  decît  pur  şi  simplu  să găsească defectul şi să critice.

Obiecţia că însăşi circumstanţele vieţii oamenilor îi obligă pe mulţi să găsească defectul şi să condamne nu  este  validă  aici.  Pentru  că  în  astfel  de  cazuri circumstanţele sînt de aşa natură că persoana în cauză nu poate parcurge o adevărată educaţie ocultă. Există într-adevăr  multe  circumstanţe  în  viaţă  care  fac imposibilă  şcolarizarea  ocultă,  dincolo  de  un  prag anumit.  Într-un  aşa  caz  persoana  n-ar  trebui  să dorească nerăbdător, în ciuda situaţiei, să  efectueze progresul ce este posibil doar în anumite condiţii.   .

Acel care în mod conştient se orientează, timp de o lună, spre aspectul pozitiv al tuturor experienţelor sale
va remarca treptat că în el se strecoară un sentiment de  parcă  pielea  sa  îi  devine  permeabilă  din  toate părţile, şi de parcă sufletul său larg i se deschide faţă de diverse procese ascunse şi delicate din mediul său care pînă atunci îi scăpau cu totul atenţiei. Punctul important  este  să  se  combată  un  neajuns  foarte prevalent  al  atenţiei  faţă  de  aceste  lucruri  subtile. Dacă  într-o  bună  zi  s-a  remarcat  că  sentimentul descris se exprimă în suflet ca un fel de beatitudine, trebuie  depus  eforturi  în  cuget  de  a  îndrepta  acest sentiment spre inimă iar de aici să se lase să se reverse în  ochi  şi  apoi  în  spaţiul  din  faţă  şi  din  jur.  Prin aceasta se va remarca că e dobîndită o intimă relaţie cu acest spaţiu din jur. Omul parcă creşte dincolo de sine. El învaţă să privească o parte a ambianţei sale ca ceva ce face parte din el însuşi. Acest exerciţiu cere concentrare  destul  de  mare  şi,  pe  lîngă  aceasta, recunoaşterea   faptului   că   toate   sentimentele   de excitare,   toate   pasiunile,   toate   emoţiile   supra-exuberante au un efect absolut distructiv asupra stării indicate. Exerciţiile lunilor precedente se repetă, după cum s-a indicat anterior.

<V> În luna a cincia, ar trebui efectuate eforturi pentru a dezvolta sentimentul de întîmpinare a oricărei experienţe noi cu o deschidere completă. Discipolul ezoteric trebuie să se debaraseze total de atitudinea care, în faţa a ceva abia auzit sau văzut, exclamă:
"Aşa ceva n-am mai auzit; aşa ceva n-am mai văzut vreodată; nu cred aşa ceva – aceasta-i o iluzie!" În fiecare moment el trebuie să fie gata să întîlnească şi să   accepte   experienţe   absolut   noi.   Ceea   ce   era recunoscut de el pînă acum ca fiind în conformitate cu legea firească, sau ce a recunoscut ca fiind posibil, nu ar  trebui  să  împiedice  acceptarea  unui  nou  adevăr. Deşi exprimat destul de radical, este absolut corect că dacă cineva vine la discipolul ezoteric şi-i spune: "În astă  noapte  clopotniţa  cutării  şi  cutării  biserici  s-a înclinat cu totul!", ezoteristul ar trebui să lase o portiţă descinsă pentru cazul imprevizibil cînd convingerile sale în cunoştinţele precedente despre legile fireşti ar putea fi îmbogăţite cumva printr-un fapt aparent atît de nemaipomenit.

Dacă  el  îşi  îndreaptă  atenţia  în  luna  a  cincia  spre dezvoltarea acestei dispoziţii a gîndirii, va remarca strecurarea în sufletul său a unui sentiment de parcă ceva  ar  căpăta  viaţă,  ar  prinde  mişcare  în  spaţiul referit în legătură cu exerciţiul pentru luna a patra. Acest  sentiment  este  deosebit  de  delicat  şi  subtil. Trebuie să te strădui să fii atent la această delicată vibraţie în mediu şi să o laşi să pătrundă prin toate cele cinci simţuri, în special prin ochi, urechi şi prin piele, în sensul în care această din urmă conţine simţul căldurii. Pe această treaptă a dezvoltării ezoterice, se acordă  mai  puţină  atenţie  impresiilor  efectuate  de aceşti stimuli asupra altor simţuri: de gust, miros şi
pipăit. Pe această treaptă încă nu este posibil să se facă deosebire dintre numeroase influenţe rele care se întreţes cu influenţele bune în această sferă; de aceea discipolul lasă această sarcină în seama unei etape de mai tîrziu.

<VI>În luna a şasea, trebuie depusă străduinţa de a repeta toate cele cinci exerciţii din nou, sistematic şi în alternare regulată. Pe această cale se va dezvolta treptat un frumos echilibru al sufletului. Se va remarca, în  special,  că  precedentele  insatisfacţii  de  anumite fenomene  şi  fiinţe  ale  lumii  dispar  complet.  O dispoziţie   care   împacă   toate   experienţele   pune stăpînire pe suflet, o dispoziţie care nicidecum nu este indiferenţă, ci dimpotrivă, pentru prima dată îl face pe om în stare să activeze în lume pentru adevăratul ei progres şi îmbunătăţire. Omul ajunge la o înţelegere liniştită a lucrurilor care erau înainte destul de închise sufletului său. Însăşi mişcările şi gesturile persoanei se schimbă sub influenţa unor asemenea exerciţii, şi dacă într-o zi ea poate observa de fapt că caracterul scrisului său s-a schimbat, atunci ea poate să-şi spună că este aproape de a ajunge la o primă  treaptă pe drumul  evolutiv.  Încă  o  dată,  trebuiesc  accentuate două lucruri:

Primul: cele şase exerciţii descrise anihilează influen-ţa vătămătoare pe care pot s-o aibă alte exerciţii oculte,
astfel încît rămîne doar favorabilul. Al doilea: doar aceste exerciţii asigură că eforturile în meditaţie şi concentrare vor avea un rezultat pozitiv. Ezoteristul nu trebuie să rămînă satisfăcut doar cu îndeplinirea, oricît	de	conştientă,	a	cerinţelor	moralităţii convenţionale (uzuale), căci acest fel al moralei poate fi extrem de egoist, dacă o persoană îşi spune: "Voi fi bun pentru ca să fiu considerat bun". Ezoteristul nu face ceea ce-i bine pentru ca doreşte să fie considerat bun, ci pentru că pas cu pas el recunoaşte că doar binele duce evoluţia înainte şi că răul, stupiditatea şi urîţenia ridică obstacole în calea acestei evoluţii.
PENTRU ZILELE SĂPTĂMÎNII



Discipolul   trebuie   să   acorde   atenţie   prudentă anumitor activităţi din viaţa sufletului care de obicei sînt efectuate fără grijă şi neatent. Sînt opt asemenea activităţi.

Fireşte, este cel mai bine să te ocupi doar de un singur exerciţiu pentru un timp – de exemplu o săptămînă sau două – apoi de al doilea ş.a.m.d., pentru ca apoi să reîncepi din nou cu primul. Cel de-al optulea exerciţiu însă este cel mai bine să se facă zilnic. Atunci treptat dobîndeşti  adevărata  cunoaştere  de  sine  şi  îţi  dai seama de progresele făcute. Mai tîrziu - începînd cu Sîmbăta  -  celui  de-al  optulea  exerciţiu  i  se  poate alătura zilnic cîte un altul, cu durata de circa cinci minute, aşa încît fiecare zi din săptămînă să-şi aibă exerciţiul  său  relevant.  Astfel:  Sîmbătă  -  părerea; Duminică - judecata; Luni - vorbirea; Marţi - acţiunea; Miercuri - atitudinea, ş.a.m.d.

SÎMBĂTĂ

Atenţie la propriile-ţi idei (reprezentări, gînduri).

Nutreşte doar gînduri semnificative. Învaţă pas cu pas să   distingi   în   gânduri   esenţialul   de   neesenţial,
durabilul de tranzitoriu, adevărul de simplă părere.

Cînd asculţi vorba cuiva, încearcă şi devin-o destul de tăcut lăuntric, reţinîndu-te de la orice aprobare, şi cu atît  mai  mult  de  la  orice  judecată  dezaprobatoare (criticism, respingere), chiar în gînduri şi sentimente.

Aceasta poate fi numit: 'PĂRERE JUSTĂ'.

DUMINICĂ

Să te determini asupra unui lucru, chiar şi cînd este vorba  de  cele  mai  nesemnificative  chestiuni,  doar după cugetare pe deplin întemeiată. Orice comporta-ment negîndit, toate acţiunile fără sens, ar trebui ţinute departe de suflet. Pentru orice, omul ar trebui întot-deauna  să  aibă  motive  bine  cîntărite.  Şi  trebuie neapărat să te abţii de la acţiuni pentru care nu există vreun motiv demn de urmat.

Odată ce eşti convins de justeţea deciziei, trebuie să te ţii strîns de ea, cu fermitate lăuntrică.

Aceasta poate fi numit: 'JUDECATĂ JUSTĂ', luată independent de simpatie şi antipatie.

LUNI

Vorbirea. Doar ceea ce are sens şi valoare ar trebui să
iasă de pe buzele celui care tinde spre o dezvoltare superioară. Orice vorbă doar pentru a omorî timpul este dăunătoare în acest sens.

Felul obişnuit de conversaţie, o amestecătură alandala de remarci, ar trebui evitat. Aceasta nu înseamnă să te închizi de la contactul cu semenii; tocmai prin astfel de contacte vorbirea ar trebui treptat adusă spre sem-nificativ. Adopţi o atitudine gînditoare faţă de orice cuvînt şi răspuns, luînd în consideraţie toate aspectele. Niciodată nu vorbi fără rost - păstrează bucuros tăce-rea. Încearcă să nu vorbeşti prea mult ori prea puţin. La început ascultă în tăcere; apoi reflectă la ceea ce-a fost spus.

Acest exerciţiu poate fi numit: 'VORBIRE JUSTĂ'.

MARŢI

Acţiunile exterioare. Acestea n-ar trebui să-i tulbure pe semenii noştri. Cînd o ocazie te îndeamnă spre acţiune din propria-ţi fiinţă lăuntrică, cugetă cu grijă cum poţi cel mai bine face faţă situaţiei – pentru bunul general, fericirea durabilă a omului, eternul.

Cînd   acţionezi   din   acord   propriu,   din   propria-ţi iniţiativă: în prealabil să iei în consideraţie cît mai temeinică efectul acţiunilor.
Aceasta se numeşte: 'ACŢIUNE JUSTĂ'.

MIERCURI

Ordonarea vieţii. Trăieşte în conformitate cu Natura şi Spiritul. Să nu te îneci în nimicurile externe ale vieţii. Să eviţi toate ce aduc tulburare şi grabă în viaţă. Nu te pripi la nimicuri, dar nici leneş să nu fii. Priveşte la viaţă ca la mijloc de a lucra întru dezvoltarea superi-oară şi comportă-te respectiv.


În  această legătură se vorbeşte DE  VEDERE  (ATITUDINEA, TUL) JUST'.

despre:  'PUNCTUL COMPORTAMEN-


JOI

Strădania omenească. Să ai grijă să nu faci nimic ce-ţi stă dincolo de puterile tale – dar nici să nu laşi nimic nefăcut din cele ce-ţi stau în puteri.

Priveşte  dincolo  de  cotidian,  momentan,  şi  puneţi ţeluri şi idealuri legate de îndatoririle superioare ale fiinţei umane. De pildă, în sensul exerciţiilor prescrise, să te străduieşti să te dezvolţi astfel încît să fii în stare să-ţi ajuţi şi să-ţi sfătuieşti semenii – chiar dacă nu în viitorul imediat.

Aceasta poate fi rezumat ca: 'DE A LĂSA TOATE
EXERCIŢIILE  PRECEDENTE  SĂ  DEVINĂ  UN OBICEI'.

VINERI

Strădania de a învăţa de la viaţă cît mai mult posibil.

Nimic nu trece pe lîngă noi fără să ne ofere prilejul de a strînge experienţe ce sînt folositoare pentru viaţă. Dacă ai făcut ceva greşit sau imperfect, aceasta devine un motiv ca în viitor acest lucru să fie făcut corect sau mai perfect.

Dacă vezi pe alţii făcînd ceva, observă-i într-un scop asemănător  (nu  însă  cu  răceală  şi  fără  participare afectuoasă). Şi nu fă nimic fără a privi înapoi spre experienţele  trecute  ce  pot  fi  utile  la  hotărîrile  şi acţiunile tale.

Poţi învăţa de la fiecare – chiar şi de la copii, dacă eşti atent.

Acest  exerciţiu  se  numeşte:  'MEMORIE  JUSTĂ' (Ţine aminte la cele învăţate din experienţă).

SUMAR

Priveşte din cînd în cînd în interiorul tău, chiar dacă doar pentru cinei minute zilnic, la aceeaşi oră. Făcînd
aşa cufundă-te în lăuntrul tău, sfătuieşte cu grijă cu tine  însuţi,  verifică-ţi  şi  formează-ţi  principiile  de viaţă,  recapitulează-ţi  cunoştinţele  –  ori  neajunsul acestora	–	cîntăreşte-ţi	îndatoririle,	cugetă	la conţinutul şi adevăratul scop al vieţii, fii cuprins de adevărată durere din cauza erorilor şi imperfecţiunilor tale.   Într-un   cuvînt:   străduieşte-te   să   descoperi esenţialul,   durabilul,  şi   tinde   cu   seriozitate  spre ţelurile aflate în acord cu aceasta: de pildă, virtuţile ce trebuiesc dobîndite. (Să nu se cadă în greşeala de a te consola  în  gîndul  că  ai  făcut  ceva  bine,  ci  să  te străduieşti mereu spre standardele superioare.)

Acest  exerciţiu  se  numeşte:  'EXAMINARE  (CON-TEMPLARE) JUSTĂ'.
EXERCIŢIUL PRINCIPAL

Dimineaţa devreme, imediat după trezire, înainte ca orice alte impresii să fi pătruns sufletul, discipolul se dăruie meditaţiei. El se străduie să atingă o linişte lăuntrică completă, ceea ce înseamnă că toată atenţia este retrasă de la impresiile ce vin din afară şi din toate amintirile legate de viaţa cotidiană. El depune de asemenea eforturi pentru a-şi elibera sufletul de toate grijile şi tulburările, care ar putea să-1 deranjeze în acest moment. Apoi începe meditaţia. Pentru a facilita această  linişte  lăuntrică,  conştiinţa  este  înainte  de toate îndreptată spre o singură idee, de pildă spre cea de  'LINIŞTE',  iar  apoi  acestei  idei  i se permite  să dispară din conştiinţă, astfel încît în suflet să nu mai rămînă nici o reprezentare; apoi în suflet să vieţuiască doar  conţinutul  următoarelor  şapte  rînduri.  Aceste şapte rînduri trebuie să trăiască în conştiinţă timp de cinci   minute.   Dacă   alte   reprezentări   vor   să   se intercaleze, discipolul se întoarce din nou numai la aceste şapte rînduri, în contemplaţie profundă:

În razele pure ale luminii Străluceşte divinitatea lumii.
În dragostea pură faţă de toate fiinţele Străluceşte divinul sufletului meu.
Eu odihnesc în divinitatea lumii;
Eu mă voi găsi pe mine însumi În divinitatea lumii.

După  ce  s-a  exersat  astfel  timp  de  cinci  minute, discipolul  trece  la  următoarele:  El  face  o  calmă, puternică inspiraţie; după inspiraţie el expiră la fel de calm şi puternic, aşa ca între inspiraţie şi expiraţie să nu fie nici o pauză. Apoi el se abţine de la respiraţie pentru o scurtă perioadă, străduindu-se totuşi ca aerul să rămînă total în afara corpului. Trebuie respectate cu aproximaţie  următoarele  raporturi  de  timp:  Durata inspiraţiei este opţională, ajustată în conformitate cu capacităţile fiecăruia; expiraţia ar trebui să dureze de două ori mai lung decît inspiraţia, iar reţinerea de la respiraţie – de trei ori mai lung decît inspiraţia. Dacă, de pildă, două secunde sînt necesare pentru inspiraţie, atunci patru secunde ne ia expiraţia, şi şase secunde – reţinerea  de  la  respiraţie.  Acest  ciclu  –  inspiraţie, expiraţie, abţinere de la respiraţie – este repetat de patru ori.

Cînd se inspiră şi se expiră mintea e golită de orice gînd şi întreaga atenţie este îndreptată spre respiraţie; iar în timpul primei reţineri discipolul se concentrează asupra  punctului  plasat  între  şi  puţin  în  spatele sprîncenelor,  la  rădăcina  nasului,  înlăuntrul  părţii frontale a creierului, în timp ce-şi umple conştiinţa exclusiv cu cuvintele:
EU SÎNT.

Pe   parcursul   celei   de-a   doua   reţineri,   el   se concentrează asupra unui punct din lăuntrul laringelui, în	timp	ce-şi	umple	conştiinţa	exclusiv	cu reprezentarea:

ASTA GÎNDEŞTE.

Pe	parcursul	celei	de-a	treia	reţineri,	el	se concentrează asupra braţelor şi mîinilor. Mîinile se ţin fie  împreunate,  sau  dreapta  peste  stînga.  În  acelaşi timp, îţi umpli conştiinţa exclusiv cu reprezentarea:

EA SIMTE.

Pe parcursul celei de-a patra reţineri, te concentrezi asupra  întregii  suprafeţe  a  corpului;  adică,  ţii  în închipuire întreaga-ţi corporalitate cu cea mai înaltă claritate	posibilă	şi-ţi	umpli	conştiinţa	cu reprezentarea:

EL VOIEŞTE.

Dacă  aceste  exersări  în  concentrare  sînt  continuate energic timp de cîteva săptămîni, se va simţi ceva la acele puncte asupra cărora s-a focalizat conştiinţa: la rădăcina nasului, în laringe, un curent în mîini şi braţe şi pe întreaga suprafaţă exterioară a corpului.
Concentrîndu-se asupra braţelor şi mîinilor, discipolul va avea senzaţia de parcă o forţă îi desface mîinile; el le lasă să se desfacă, urmînd cursul forţei, dar nu îşi sugerează sie-şi acest lucru. Această senzaţie trebuie să vină de la sine însăşi.

În  'ASTA  GÎNDEŞTE',  'ASTA'  semnifică  Gîndirea cosmică universală care ar trebui să trăiască ca putere impersonală  în  cuvintele  noastre.  În  "EA  SIMTE', 'EA' semnifică Sufletul cosmic (Simţirea cosmică) – aceasta  înseamnă  că  noi  am  trebui  să  simţim,  nu personal  ci  impersonal,  în  sensul  în  care  sufletul cosmic  este  impersonal.  În  'EL  VOIEŞTE',  'EL' semnifică	Dumnezeu,	în	a	Cărui	voinţă	ne încredinţăm întreaga fiinţă.

Cînd  discipolul  a  executat  aceste  patru  exerciţii respiratorii,  el  îşi umple  conştiinţa pentru  un timp, exclusiv,  cu  una  din  reprezentările  în  care  el  este absorbit total, astfel că pe parcursul acestei perioade nimic   altceva   nu   mai   este   prezent   în   suflet. Reprezentarea este una din următoarele:
'PUTEREA MEA', 'EU ÎN MINE', 'EU VOIESC',
'EU SÎNT STATORNIC',
'LINIŞTE ÎN TĂRIE, TĂRIE ÎN LINIŞTE', 'CĂLDURĂ SUFLETEASCĂ MĂ STRĂBATE'.
După aceasta trecem la o completă absorbţie, timp de cinci minute, în idealul nostru divin. Acest exerciţiu trebuie   efectuat   cu   cea   mai   înaltă   devoţiune   şi cucernicie.

Întreaga	meditaţie	nu	durează	mai	mult	de cincisprezece minute. În toate perioadele specificate, nu ne orientăm după ceas, ci după simţirea interioară. Se are grijă să se ia o astfel de poziţie a corpului încît aceasta  să  nu  ne  sustragă  (de  exemplul  din  cauza incomodităţii obositoare).

************

Precedenta zicere meditativă în altă formă:

În razele pure ale luminii Străluceşte divinitatea lumii. În purul foc al eterului
Străluceşte înalta putere a eului. Eu odihnesc în divinitatea lumii; Eu mă voi găsi pe mine însumi În divinitatea lumii.

************

Preferinţă   se   dă   hranei   vegetariene   şi   băuturii nealcoolice.

************
RO(MD)	ENG	GERM	RUS


EU sînt

ASTA gîndeşte

EA simte

EL voieşte

I am

IT thinks

SHE feels

HE wills

ICH bin

ES denkt

SIE fühlt

ER will

Я есмь

ЭТО мыслит

ОНА чувствует

ОН волеет
LĂMURIRE LA EXERCIŢIUL PRINCIPAL



Celui  care  tinde  spre  dezvoltare  ezoterică  trebuie, înainte de toate, să-i fie limpede că anumite formule extrem de simple ascund o forţă ce devine activă dacă aceste formule sau propoziţii sînt trăite viu în suflet. El nu cuprinde corect ceea ce implică aceasta, dacă încearcă  să  înţeleagă  astfel  de  propoziţii  doar  cu intelectul. Ele, pur şi simplu, îi vor vorbi foarte puţin pe această cale. El trebuie pentru un anumit timp să-şi umple   întreaga   fiinţă   lăuntrică   cu   o   astfel   de propoziţie,   revărsîndu-se-n   ea   cu   toate   puterile sufletului. O astfel de propoziţie este: 'EU SÎNT'.

Întregul mister al existenţei umane prezente rezidă, de fapt, în această propoziţie. Doar o fiinţă ce posedă o formă exterioară similară celei a omului pămîntean contemporan este capabilă să gîndească, simţească şi să  pătrundă  cu  voinţă  aceste  cuvinte.  Figura  unei asemenea fiinţe trebuie să se fi constituit în aşa fel încît  ţinta tuturor  forţelor active  în  corp  era  forma frunţii boltite înaintate. Această frunte boltită şi 'EU SÎNT' merg mînă-n mînă. În perioadele timpurii din evoluţia formei umane, a existat o treaptă cînd această înfăţişare încă nu articulase încă o asemenea frunte. La acel timp 'EU SÎNT' nu putea fi nici gîndit, nici voit, nici simţit lăuntric. Ar fi însă greşit să se creadă
că  forma  corpului,  descrisă  mai  sus,  ar  putea  să genereze 'EU SÎNT'-ul. Acest 'EU SINT' exista deja, numai   că   nu   se   putea   manifesta   într-o   formă corespunzătoare. Aşa după cum se exprimă în forma corporală   a   omului,   astfel,   într-o   perioadă   mai devreme,   'EU   SÎNT'   se   exprima   într-o   lume   a sufletului. Şi tocmai această forţă a 'EU SÎNT' e cea care,  unindu-se  într-un  trecut  îndepărtat  cu  corpul omenesc  far'  formaţiunea  frunţii  de  azi,  a  generat formarea frunţii boldite. Aşa se face că omul, printr-o cufundare adîncă în 'EU SÎNT', poate simţi în sine forţa  care  la  modelat  dîndu-i  forma  prezentă.  Iar această forţă este superioară forţelor care în viaţa lui ordinară sînt astăzi active în lăuntrul său. Căci forţa creatoare a sufletului este cea care modelează natura trupească din sufletesc.

Astfel,  acel  care  ţinteşte  spre  esotericism  trebuie, pentru o scurtă perioadă, să vieţuiască pe deplin în 'EU  SÎNT'.  El  trebuie  să  gîndească  'EU  SÎNT'-ul, simţind totodată în sine însuşi ceva de felul ăsta: "Eu mă bucur că pot participa, ca fiinţă de sine stătătoare, la lucrarea modelării lumii". Şi el trebuie de asemenea să   trăiască   ceva   de   genul   acesta:   "Eu   voiesc propria-mi existenţă; eu mă hotărăsc să mă plasez pe mine însumi în întregul context al lumii". Dacă omul concentrează toate acestea într-un unic, lăuntric act al conştiinţei,  şi-şi  transpune  în  acelaşi  timp  întreaga forţă a conştiinţei spre regiunea frunţii şi a părţilor
interioare  ale  creierului  aflate  sub  ea,  atunci  el  cu adevărat se transpune într-o lume superioară din care s-a realizat alcătuirea frunţii sale.

Să nu creadă, totuşi, că poate să pătrundă-n aceste lumi superioare mîine dimineaţa. El trebuie să aibă răbdarea de a efectua această meditaţie zi de zi, iarăşi şi  iarăşi  din  nou,  pentru  un  timp  lung.  Dacă  are această răbdare, atunci, după o perioadă de vreme, el va remarca răsărind în el un gînd – care nu mai este pur şi simplu un concept, ci un gînd abundînd de viaţă şi forţă. Îşi va putea spune: "Forţa ce se conţine în sămînţa   unei   plante,   impulsionînd-o   să   formeze organele plantei, trebuie să fie lăuntric vie, la fel ca acest gînd al meu este". Şi curînd acest gînd i se va revela  de  parcă  emană  lumină.  În  această  radiere lăuntrică  a  luminii  omul  se  simte  fericit,  plin  de bucuria existenţei. Îl străbate un sentiment care poate fi  descris  doar  ca  'dragoste  plină  de  bucurie  în existenţa creatoare'. Iar Voinţei i se împărtăşeşte o forţă  ca  şi  cum  gîndul  emană  căldură  prin  voinţă, energizînd-o. Toate acestea pot fi dobîndite de om din adîncirea sa justă în 'EU SÎNT'. Treptat ei îşi va da seama că pe această cale în el se naşte cea mai înaltă forţă intelectuală, psihică şi morală, şi că astfel el intră într-o relaţie din ce în ce mai conştientă cu o lume superioară.
O a  doua  propoziţie  de  acest  fel  este:  'ASTA
GÎNDEŞTE'. Această 'ASTA GÎNDEŞTE' reprezintă – într-un fel similar celui descris pentru 'EU SÎNT' – forţa prin care din lumile superioare a fost plăsmuită forma organelor de vorbire ale omului. Cînd gîndirea încă funcţiona într-o lume sufletească superioară şi nu într-un  corp  omenesc,  ea  acţiona  din  această  lume superioară  în  aşa  mod  încît  i-a  încorporat  formei umane organele vorbirii pînă atunci absente-n ea. Dea ceea,  dacă  discipolul  ezoteric  îşi  plasează  gîndirea, simţirea şi voinţa în adîncurile lui 'ASTA GÎNDEŞTE', concentrîndu-şi în acelaşi timp conştiinţa asupra zonei laringelui,  în  el  va  răsări  trăirea  forţei  sufleteşti creative care din lumile superioare s-a manifestat în crearea organelor vorbirii.  Dacă iarăşi  are  răbdarea descrisă mai sus, el va avea trăirea cum din 'ASTA GÎNDEŞTE'   ies   raze   care   sînt   ca   deschiderea armoniilor  muzicii  spirituale;  ele-l  umplu  cu  un sentiment de pietate sacră, şi în acelaşi timp cu o forţă care-i spune: "Ceea ce eu voiesc, ca om, treptat va deveni tot mai înţelept". Va primi o presimţire a acelei forţe  care,  ca  forţă  divin-spirituală,  se  revarsă  prin cosmos,  aducînd  în  ordine  toate  lucrurile  –  după măsură (mărime), număr şi greutate.

O a treia propoziţie este 'EA SIMTE'. În vremuri şi mai  îndepărtate,  forţa  acesteia  la  fel  încă  nu  era prezentă în interiorul omului ci se găsea într-o lume sufletească superioară. Acţionînd în jos din acea lume
superioară, ea modela forma corpului omenesc. Pînă atunci  nu  exista  nici  o  deosebire  dintre  mîini  şi picioare; ele erau organe de mişcare formate la fel. De aceea omul încă nu-şi dobîndise mersul vertical. A fost  un  mare  pas  înainte  în  evoluţia  umană  cînd organele	sale	anterioare	de	mişcare	au	fost transformate  în  organe  de  lucru  manual. El  deveni astfel  capabil  să-şi  asume  mersul  vertical  şi  să-şi învingă  natura  inferioară,  căci  privirea-i  era  acum îndreptată-n  larg  şi-n  sus  spre  lumile  cereşti  ale Spiritului. Prin aceasta, el pentru prima dată deveni în stare să-şi formeze de asemenea şi karma. Căci doar cînd   o   fiinţă   posedă   această   formă   particulară, acţiunile sale încep a-i sta în propria-i responsabilitate individuală.

S-a   întîmplat,   deci,   astfel   că   fiinţele   spirituale transformau omul prin aceea că revărsau în el forţa de 'EA SIMTE', care înainte se regăsea doar în ele. Dacă, deci, discipolul ezoteric se adînceşte în 'EA SIMTE', iarăşi  în  modul  descris  mai  sus,  el  se  ridică  la respectivele puteri creatoare din lumile superioare. Şi odată  cu  'EA  SIMTE'  el  trebuie  să-şi  concentreze întreaga  conştientă  asupra  braţelor  şi  mîinilor  sale. Din gîndul 'EA SIMTE' spre el se ca revărsa atunci o trăire a unei vieţi de o beatitudine de nedescris. Acest sentiment poate fi caracterizat ca cel de 'dragoste în existenţa activă'. Astfel el devine conştient de felul cum dragostea creativă curge prin spaţiul cosmic şi
prin acţiunea sa revarsă în toate suflul de viaţă.

Oa patra propoziţie este 'EL VOIEŞTE'. Prin puterea acesteia într-un trecut îndepărtat corpul omului, ca un întreg, a fost pentru prima dată separat de mediul său ca fiinţă independentă.

Înainte  ca  această  forţă  să  fi  lucrat  asupra  lui  din lumile superioare, corpul omenesc nu era izolat din toate  părţile  printr-o  piele  exterioară.  Curenţi  de substanţă mereu curgeau din toate părţile în corp şi din el într-afară. Acesta nu avea viaţă de sinestătătoare, ci era total cufundat în viaţa ambianţei. În acea epocă, fireşte, ambianţa era destul de diferită de cea actuală. Dacă  discipolul  ezoteric  iarăşi  îşi  adînceşte  toată gîndirea,   simţirea   şi   voinţa   în   'EL   VOIEŞTE', concentrîndu-şi  conştiinţa  asupra  întregii  suprafeţe exterioare a pielii, el se transpune treptat în sublimele forţe  creative  ale  lui  'EL  VOIEŞTE'.  Acestea  sînt forţele  lumii  suprasensibile  prin  care  lucrurilor  din lumea  sensibilă  li  se  atribuie  forma  şi  constituţia. Dacă are suficientă tenacitate, fiinţa umană va simţi, într-o trăire adînc lăuntrică a acestui gînd, de parcă este  ridicată  de  asupra  întregii  existenţe  senzorial-corporale   şi   priveşte-n   jos   spre   cîmpul   creaţiei sensibile pentru a acţiona asupra acesteea în conformi-tate cu gîndurile divine dobîndite în lumea spirituală. Forţa care provine din acest gînd este cea de a te simţi
bucuros transpus în pura spiritualitate şi dobîndirea unei   conştiinţe   că   din   regiunile   superioare   poţi aduce-n lumea sensibile ceea de ce ea are nevoie.

************

În  timp  ce  se  adînceşte  în  aceste  gînduri-forţe, ezoteristul va trebui simultan să-şi focalizeze atenţia asupra procesului său de respiraţie şi, pentru un scurt timp,  îl  va  transforma  dintr-un  proces  inconştient într-un act conştient reglat. Căci în timp ce forţele care  lucrau  din  lumile  superioare  asupra  formei omului dădeau naştere transformării indicate, aceleaşi forţe modelau, în această formă, actualul sistem de respiraţie – sistem necesar unei fiinţe al cărei corp are o existenţă autonomă, lucrarea mîinilor căreia îi stă în propria-i responsabilitate, ale cărei organe de vorbire pot transpune trăirile din viaţa sufletească în sunete audibile   în   exterior.   Ascensiunea   spre   regiunile superioare  creatoare  este  stimulată  prin  orientarea atenţiei la procesul de respiraţie.

************

Dacă  discipolul  ezoteric  învaţă  astfel  treaptă  cu treaptă să trăiască în mod conştient forţele cosmice superioare, care cu-adevărat întotdeauna se află în el în stare de dormitare dar despre care nu era pînă acum conştient,  atunci  ceea  ce  ar  trebui  să  fi  fost  deja
asimilat  prin  studiu  devine  viu  în  el,  începe  să  se întrezărească  în  realitatea  perceptibilă.  El  ar  trebui deja  să  fi  dobîndit  cunoaşterea  că  omul,  odată  cu evoluţia  Pămîntului  ca  un  tot  întreg,  a  trecut  prin diverse  etape  de  transformare  înainte  ca  actualul Pămînt   să-şi   fi   făcut   apariţia.   Aceste   etape   de transformare sînt numite: starea Saturn, starea Soare, starea Lună. Ezoteristul de asemenea a luat cunoştinţă de  faptul  că  în  epocile  mai  tîrzii  există o  anumită recapitulare a stărilor anterioare. Astfel stările Saturn, Soare şi Lună erau recapitulate în timpul evoluţiei-Pâmînt, în aşa fel că repetarea saturniană corespunde activităţii   creatoare   a   lui   'EL   VOIEŞTE'   asupra învelişului  exterior  al  fiinţei  umane,  recapitularea solară  corespunde  lucrului  creativ  al  'EA  SIMTE' asupra braţelor şi mîinilor, iar recapitularea lunară – lucrului   creativ   al   'ASTA   GÎNDEŞTE'   asupra organelor vorbirii. Ideea precum că corpul omenesc este pur şi simplu un produs al lumii senzoriale este abandonată   şi   ezoteristul   îşi   găseşte   calea   spre contemplarea acelor lumi superioare de unde provin forţele care lucrează creativ  asupra omului. La fel, simplele noţiuni care-au fost dobîndite despre Saturn, Soare   şi   Lună   devin   percepţii   şi   trăiri   reale. Într-adevăr,  aşa  trebuie  să  fie,  dacă  trebuie  găsită calea care conduce tot mai mult şi mai mult de la exoteric la ezoteric.

Desigur, exerciţiile date aici trebuie privite doar ca un
început. Oricum, discipolul trebuie să-şi depună toată strădania  în  această exersare şi  atunci el  va  atinge punctul unde poate primi îndrumări pentru instruirea de mai departe prin care sînt trezite forţe şi mai înalte ce dormitează-n el. Scopul e să se obţină o intuire a realităţilor spirituale ce stau în spatele cuvintelor 'EU SÎNT',   'ASTA   GÎNDEŞTE',   'EA   SIMTE',   'EL VOIEŞTE' şi să se simtă legătura lor cu membrele corpului  uman,  al  cărui  formă  a  reieşit  din  lumea spirituală.

Mai   trebuie   adăugat,   pentru   informare,   că   în cuvintele-forţe   de   mai   sus,   cele   trei   forme   – ASTA-EA-EL – sînt bine întemeiate în natura lumilor superioare.

'ASTA' este cuvîntul-forţă pentru Gîndirea cosmică: adică pentru acele entităţi din lumea superioară cărora le aparţine gîndirea creativă în aceiaşi măsură în care omului îi este proprie percepţia senzorială.

'EA'   este   cuvîntul-forţă   pentru   Sufletul   cosmic (Simţirea cosmică) care are o simţire ce se revarsă din el, pe cînd simţirea omenească este stimulată din afară. Această  simţire  a  Sufletului  lumii  este  dragostea creatoare  cosmică  prin  care-şi  fac  apariţia  toate lucrurile.

'EL' este cuvîntul-forţă pentru Voinţa cosmică, pentru
Spiritul cosmic a cărui voinţă acţionează din el însuşi, pe cînd voinţa omenească este adusă-n acţiune prin lumea exterioară. Acest 'EL' este Puterea creatoare, arhetipală a lumii.
